後哀哉行
作者：俞德鄰
朝代：宋

paragraphs: 前年强寇至，倉忙避空谷。
我里數百家，及歸半魚肉。
去年南軍來，詎意行殺戮。
縱暴與寇等，十家九家哭。
今年迎北軍，膜拜卷兩足。
死者歸塗泥，存者依草木。
驚魂苦未定，乃復遭驅逐。
凄凄廛市間，寒月照逃屋。
乾坤等覆持，聖明均喣育。
而我天降凶，伊誰怨荼毒。
哀哉勿重陳，回首訴力牧。